钦定古今图书集成/明伦汇编/官常典/第522卷 > 李守贤
## 钦定古今图书集成/明伦汇编/官常典/第522卷 > 李守贤

按《元史》本传：“守贤字才叔，大宁义州人也。祖小字放
军。尝从金将攻宋淮南，飞石伤髀，录功赏生口七十。
主将分命将校杀所掠俘，苟有失亡者罪死。放军当
杀五百人，皆纵之去。金大安初，守贤暨兄庭植、弟守
正、守忠、从兄伯通、伯温归款于太师国王木华黎，入
朝太祖于行在所，即命庭植为龙虎卫上将军、右副”
元帅、崇义军节度使，守贤授锦州临海军节度观察
使，弟守忠为都元帅，守河东。朝廷以全晋为要害之
地，人心危疑未定，非守贤镇抚之不可。乃自锦州迁
河东南路兵马都总管。既至，河东人皆曰：“吾等可恃
以生矣。”岁戊子，朝于和林，加金紫光禄大夫、知平阳
府事，兼本路兵马都总管。庚寅，太宗南伐，道平阳，见
田野不治，以问守贤，对曰：“民贫窘，乏耕具致然。”诏给
牛万头，仍徙关中生口垦地河东。辛卯，平阳当移粟
万石输云中，守贤奏以百姓疲敝，不任挽载，帝嘉纳
之。时河中未下，守贤建言，以为将士逗遛沮挠，多所
伤溺，臣请自北面凿城先登。如其言，城果下，遂构浮
桥。明年，蒲津南济潼关。二月，大破赵雄兵于芮城。时
方会师围汴，留守贤屯嵩、汝。金兵十馀万保少室山
太平寨，守贤以三千人介其中，度其帅完颜延寿无
守御之才，癸巳正月望夕，延寿击球为嬉，守贤潜遣
轻捷者数十人，缘崖蚁附以登，杀其守卒，遂大纵兵
入，破之，下令禁无抄掠，悉收馀众以归。不两旬，连天、
交牙、兰若、香炉诸寨，皆望风俱下，守贤未尝妄杀一
人。及次河南，其渠魁强元帅者以其众出奔，守贤追
及降之。秦蓝帅王祐聚众数万，据虢之南山，守贤使
人责祐，祐素惮守贤威略，即以所部来附，关东、洛西
遂定。甲午冬十月卒，年四十六。